વિધાનસભાની ચૂંટણીમાં ઉમેદવારોએ ભરવાના ફોર્મમાં કોઇ પરિવર્તન કરવામાં નથી આવ્યું. એક માત્ર પરિવર્તન એ છે કે, ઉમેદવારે એફિડેવિટ સાથે પોતાનો ફોટો પણ લગાવવાનો રહેશે. ભાજપ 15 નવેમ્બરના રોજ તમામ બેઠકો માટે પોતાના ઉમેદવારોના નામ જાહેર કરે એવી શક્યતા છે. તો કોંગ્રેસ પણ ચૂંટણીના પહેલા તબક્કાની બેઠકો માટે ઉમેદવારોની યાદી 16 નવેમ્બરના રોજ રજૂ કરે એવી શક્યતા છે. આ વખતે ઉમેદવારોની પસંદગી એ ભાજપ માટે મોટો કોયડો છે, કારણ કે રાજ્યમાં પક્ષ કેટલાક સ્થાનોએ નબળો પડ્યો છે. ભાજપ વર્તમાન ધારાસભ્યોને ચૂંટણીમાં ન ઊભા રાખવાની પોતાની જૂની નીતિ પર અમલ કરશે કે કેમ, એ જોવાનું રહે છે. પક્ષપલટાના ડરે ભાજપ પોતાની આ નીતિમાં પરિવર્તન આણે એવી શક્યતા નકારી શકાય એમ નથી.